Nõukogu otsus,

17. oktoober 2000,

millega asutatakse Euroopa Politseiameti loomise konventsiooni (Europoli konventsiooni), infotehnoloogia tollialase kasutamise konventsiooni ja ühispiiridel kontrolli järkjärgulist kaotamist käsitleva Schengeni lepingu rakenduskonventsiooniga (Schengeni konventsiooniga) loodud andmekaitse ühiste järelevalveorganite sekretariaat

(2000/641/JSK)

EUROOPA LIIDU NÕUKOGU,

võttes arvesse Euroopa Liidu lepingu artiklit 30 ja artikli 34 lõike 2 punkti c,

võttes arvesse Schengeni acquis' Euroopa Liitu integreerimise protokolli artiklit 2,

võttes arvesse Portugali Vabariigi algatust, [1]

võttes arvesse Euroopa Parlamendi arvamust [2]

ning arvestades järgmist:

(1) Euroopa Politseiameti loomise konventsiooni (Europoli konventsiooni), [3] infotehnoloogia tollialase kasutamise konventsiooni [4] ja ühispiiridel kontrolli järkjärgulist kaotamist käsitleva Schengeni lepingu rakenduskonventsiooniga (Schengeni konventsioon) [5] on loodud nende dokumentide andmekaitsesätete nõuetekohase rakendamise järelevalveks ühised järelevalveorganid.

(2) Nende ühiste järelevalveorganite tõhusaks tööks ja kulude kokkuhoiuks peaks neid toetama üksainus sõltumatu andmekaitse sekretariaat, mis oma ülesannete täitmisel oleks seotud ainult nende organite korraldustega.

(3) Praktilistel põhjustel peaks andmekaitse sekretariaadi haldamine olema tihedalt seotud nõukogu peasekretariaadiga ja samas peaks see olema sõltumatu oma ülesannete täitmisel.

(4) Selle sõltumatuse tagamiseks peaks andmekaitse sekretariaadi juhataja ametissenimetamise ja ametist kõrvaldamise otsuse tegema nõukogu asepeasekretär ühiste järelevalveorganite ettepaneku põhjal ja teised andmekaitse sekretariaati nimetatud ametnikud peaksid täitma ainult andmekaitse sekretariaadi juhataja korraldusi.

(5) Andmekaitse sekretariaadi halduskulud tuleks võtta Euroopa Liidu üldeelarvest. Europol peaks teatavate kulude rahastamisel kaasa aitama, eelkõige Europoli konventsiooni rakendusküsimusi käsitlevate kohtumiste korral.

(6) Kuna käesolev otsus asendab nõukogu 20. mai 1999. aasta otsuse 1999/438/EÜ ühispiiridel kontrolli järkjärgulist kaotamist käsitleva 14. juuni 1985. aasta Schengeni lepingu 19. juunil 1990 allkirjastatud rakenduskonventsiooni artikli 115 alusel loodud ühise järelevalveasutuse kohta, [6] tuleks see tühistada alates käesoleva otsuse jõustumiskuupäevast.

(7) Olemasolevad ühised järelevalveasutused on käesolevas otsuses sätestatud põhimõtted heaks kiitnud,

ON VASTU VÕTNUD JÄRGMISE OTSUSE:

Artikkel 1

Andmekaitse sekretariaadi loomine ja ülesanded

1. Käesolevaga asutatakse Euroopa Politseiameti loomise konventsiooni (Europoli konventsiooni), infotehnoloogia tollialase kasutamise konventsiooni ja ühispiiridel kontrolli järkjärgulist kaotamist käsitleva Schengeni lepingu rakenduskonventsiooniga (Schengeni konventsiooniga) loodud ühiste andmekaitse järelevalveorganite sekretariaat (edaspidi "andmekaitse sekretariaat").

2. Andmekaitse sekretariaat täidab ülesandeid, mis on ette nähtud ühiste järelevalveorganite sekretariaatidele nende organite töökorras.

Artikkel 2

Andmekaitse sekretär

1. Andmekaitse sekretariaati juhatab andmekaitse sekretär, kelle sõltumatus oma ülesannete täitmisel on kaitstud ja kes allub ainult ühiste järelevalveorganite ning nende eesistujate korraldustele. Andmekaitse sekretäri nimetab ühiste järelevalveorganite ettepaneku põhjal kolmeks aastaks ametisse nõukogu asepeasekretär. Andmekaitse sekretäri võib uuesti ametisse nimetada.

2. Andmekaitse sekretär valitakse isikute hulgast, kes on Euroopa Liidu kodanikud, kellel on täielikud kodaniku- ja poliitilised õigused, kellel on kõnealuste kohustuste täitmises vajalikud kogemused ja teadmised ning kõik tagatised olla sõltumatu. Ta hoidub igasugusest oma kohustustega kokkusobimatust tegevusest ega tööta oma ametiaja jooksul ühelgi teisel tasustataval ega mittetasustataval ametikohal. Ta käitub pärast oma ametiaja lõppu ametikohti ja soodustusi vastu võttes väärikalt ning diskreetselt.

3. Nõukogu asepeasekretär kõrvaldab andmekaitse sekretäri ametist ühiste järelevalveorganite ettepaneku põhjal, kui ta ei vasta enam tema kohustuste täitmiseks vajalikele tingimustele või kui ta on süüdi tõsises üleastumises.

4. Lisaks harilikule asendamisele ametiaja lõppemise või surma või ametist kõrvaldamise korral vastavalt lõikele 3 lõpeb andmekaitse sekretäri ametiaeg tema lahkumise jõustumisega. Ametiaja lõppemise või lahkumise korral jääb ta ühiste järelevalveorganite taotluse põhjal ametisse kuni asendamiseni.

5. Andmekaitse sekretär on kohustatud nii ametiajal kui ka pärast ametist lahkumist hoidma ametisaladust igasuguse konfidentsiaalse teabe suhtes, mis talle ametikohustuste täitmisel on teatavaks saanud.

6. Ametiaja jooksul kohaldatakse andmekaitse sekretäri suhtes neid eeskirju, mida kohaldatakse ajutise esindaja seisundis isikute suhtes Euroopa ühenduste muude teenistujate teenistustingimuste [7] artikli 2 punkti a tähenduses, kaasa arvatud Euroopa ühenduste privileegide ja immuniteetide protokolli artiklid 12–15 ja artikkel 18, kui käesolevas otsuses ei ole sätestatud teisiti. Andmekaitse sekretär on A-palgaastmes, tema töölevõtmisel määratakse tase ja aste vastavalt ühenduste ametnike ja muude esindajate suhtes kohaldatavatele kriteeriumidele. Kui ametisse nimetatud isik on juba ühenduste ametnik, lähetatakse ta teenistuse huvides tema ametiajaks Euroopa ühenduste ametnike personalieeskirjade (personalieeskirjad) [8] artikli 37 punkti a esimese taande alusel. Piiramata käesoleva artikli lõiget 1 kohaldatakse personalieeskirjade artikli 37 viimase lõigu esimest lauset.

Artikkel 3

Töötajad

1. Andmekaitse sekretariaadile tagatakse tema ülesannete täitmiseks vajalikud töötajad. Andmekaitse sekretariaati nimetatud töötajad täidavad ametikohad, mis lisatakse Euroopa Liidu üldeelarve nõukogu käsitleva osa ametikohtade loendisse.

2. Oma kohustuste täitmisel alluvad lõikes 1 nimetatud töötajad ainult andmekaitse sekretäri ning ühiste järelevalveorganite ja nende eesistujate korraldustele. Seega ei tohi nad üritada saada ega vastu võtta korraldusi üheltki valitsuselt, asutuselt, organisatsioonilt ega isikult peale andmekaitse sekretäri ning ühiste järelevalveasutuste ja nende eesistujate.

3. Piiramata lõiget 2 kehtivad andmekaitse sekretariaati nimetatud töötajate kohta määrused ja eeskirjad, mida kohaldatakse Euroopa ühenduste ametnike ja muude teenistujate suhtes. Personalieeskirjadega nimetavale asutusele antud volituste ja Euroopa ühenduste muude teenistujate teenistustingimustel põhinevate volituste osas kohaldatakse töötajate suhtes samu eeskirju nagu Euroopa ühenduste ametnike ja muude esindajate suhtes.

Artikkel 4

Haldusabi

1. Nõukogu peasekretariaat varustab andmekaitse sekretariaadi kohustuste täitmiseks vajalike kontoriruumide ja varustusega. Ta tagab vajamineva ühiste järelevalveasutuste koosolekuteks nõukogu ruumides, kaasa arvatud tõlketeenused.

2. Nõukogu ruumides peetavate kohtumiste kuupäevad kinnitavad ühiste järelevalveorganite eesistujad sõltuvalt nõukogu eesistuja eelnevast nõusolekust.

Artikkel 5

Rahastamine

1. Andmekaitse sekretariaadi üldhalduskulud (eriti varustus, tasud, toetused ja muud personalikulud) makstakse Euroopa Liidu üldeelarve nõukogu käsitlevast osast.

2. Otseselt kohtumistega kaasnevad kulud kannab

- nõukogu, kui kohtumised toimuvad nõukogu ruumides ja käsitlevad Schengeni konventsiooni sätete rakendamisega seotud küsimusi, samuti reisikulud C.SISi kontrollimiseks ja kulud, kui kohtumistel käsitletakse infotehnoloogia tollialase kasutamise konventsiooni rakendamise küsimusi,

- Europol, kui kohtumistel käsitletakse Europoli konventsiooni rakendamise küsimusi.

Artikkel 6

Lõppsätted

1. Käesolev otsus jõustub järgmisel päeval pärast selle vastuvõtmist nõukogus.

Otsust kohaldatakse alates 1. septembrist 2001.

2. Alates käesoleva otsuse jõustumise kuupäevast võib vastu võtta käesoleva otsuse rakendamiseks vajalikke otsuseid ja õigusakte. Need ei jõustu enne käesoleva otsuse kohaldamise kuupäeva.

3. Käesoleva otsuse kohaldamise kuupäeval tunnistatakse otsus 1999/438/EÜ kehtetuks. Seda kohaldatakse siiski jätkuvalt sellele kuupäevale eelnenud sündmustest tulenevate kulude suhtes.

Luxembourg, 17. oktoober 2000

Nõukogu nimel

eesistuja

É. Guigou

[1] EÜT C 141, 19.5.2000, lk 20.

[2] Arvamus on esitatud 21. septembril 2000 (Euroopa Ühenduste Teatajas seni avaldamata).

[3] EÜT C 316, 27.11.1995, lk 2.

[4] EÜT C 316, 27.11.1995, lk 33.

[5] EÜT L 239, 22.9.2000, lk 19.

[6] EÜT L 176, 10.7.1999, lk 34.

[7] EÜT L 56, 4.3.1968, lk 1. Määrust on viimati muudetud komisjoni teatisega (EÜT C 60, 2.3.1999, lk 11).

[8] EÜT L 56, 4.3.1968, lk 1. Määrust on viimati muudetud komisjoni teatisega (EÜT C 60, 2.3.1999, lk 11).

--------------------------------------------------